Predlog SKLEP SVETA o spremembi Odločbe 2009/790/ES o dovoljenju Poljski, da razširi uporabo posebnega ukrepa z odstopanjem od člena 287 Direktive 2006/112/ES o skupnem sistemu davka na dodano vrednost /* COM/2012/0567 final - 2012/0272 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici uporabo posebnih ukrepov, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom. V dopisu, ki ga je Komisija evidentirala 12. aprila 2012, je Poljska zaprosila za dovoljenje, da še naprej oprošča davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa. V skladu s členom 395(2) direktive o DDV je Komisija z dopisoma z dne 17. in 18. julija 2012 o zahtevi Poljske obvestila druge države članice. Komisija je z dopisom z dne 19. julija 2012 obvestila Poljsko, da ima na voljo vse informacije, potrebne za presojo zahtevka. Splošno ozadje V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV. V skladu s točko (14) člena 287 direktive o DDV lahko Poljska oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa. Leta 2009 je Poljska zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Svet je s Sklepom Sveta 2009/790/ES z dne 20. oktobra 2009[2] Poljski dovolil oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa, do 31. decembra 2012. Ta ukrep za davčne zavezance ni obvezen. Poljska je zdaj zaprosila za podaljšanje navedenega ukrepa. Komisija je v predlog Direktive za poenostavitev obveznosti glede davka na dodano vrednost z dne 29. oktobra 2004 (COM(2004) 728 final) dodala določbe, ki državam članicam omogočajo, da določijo prag letnega prometa za oprostitev davčnih zavezancev v vrednosti do 100 000 EUR, pri čemer se lahko ta znesek vsako leto posodobi. Vendar Svet na tej stopnji še ni dosegel soglasja o navedenem predlogu. Na podlagi informacij, ki jih je predložila Poljska, se zdi, da je bilo zaradi uporabe ukrepa skoraj 70 000 davčnih zavezancev oproščenih plačila DDV, kar je privedlo do ocenjenega zmanjšanja skupnega zneska prihodkov iz DDV v državnem proračunu za približno 0,14 %. Zato se predlaga razširitev odstopanja za dodatno obdobje do najmanj 31. decembra 2015 ali do začetka veljavnosti direktive o pragovih letnega prometa, pod katerimi so davčni upravičenci lahko oproščeni DDV. Veljavne določbe na področju, na katero se nanaša predlog Komisija je leta 2004 predlagala povečanje praga letnega prometa za oprostitev plačila DDV za davčne zavezance, ki bi bil na voljo državam članicam (COM(2004) 728 final), na 100 000 EUR. Usklajenost z drugimi politikami in cilji Unije Ni relevantno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Zunanje strokovno mnenje ni bilo potrebno. Ocena učinka Namen predloga sklepa Sveta je nadaljevanje ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od protivrednosti zneska v nacionalni valuti v vrednosti 30 000 EUR, in ima zato potencialno pozitiven učinek. Zaradi majhnega odstopanja in časovno omejene uporabe bo obseg v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Poljski, da lahko še naprej uporablja ukrep odstopanja od direktive o DDV pri uvedbi poenostavitvenega ukrepa za podjetja z letnim prometom, manjšim od protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa. Pravna podlaga Člen 395 direktive o DDV. Načelo subsidiarnosti Predlog je v izključni pristojnosti Evropske unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov. Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrument: sklep Sveta. V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Sklep Sveta je najprimernejši instrument, ker je lahko naslovljen na posamezne države članice. 4. PRORAČUNSKE POSLEDICE Predlog ne vpliva na proračun EU. 5. NEOBVEZNI ELEMENTI Klavzula o pregledu/reviziji/časovni omejitvi veljavnosti Predlog vsebuje določbo o prenehanju veljavnosti. 2012/0272 (NLE) Predlog SKLEP SVETA o spremembi Odločbe 2009/790/ES o dovoljenju Poljski, da razširi uporabo posebnega ukrepa z odstopanjem od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 291(2) Pogodbe, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[3] in zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisu, ki ga je Komisija evidentirala 12. aprila 2012, je Poljska zaprosila za dovoljenje, da uporabi ukrep z odstopanjem od člena 285 Direktive 2006/112/ES, da bi lahko davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa, še naprej oproščala plačila davka na dodano vrednost (DDV). Na podlagi tega ukrepa bi bili ti davčni zavezanci še naprej oproščeni določenih ali vseh obveznosti v zvezi z DDV iz poglavij 2 do 6 naslova XI Direktive 2006/112/ES. (2) Komisija je z dopisoma z dne 17. in 18. julija 2012 o zahtevi Poljske obvestila druge države članice. Komisija je z dopisom z dne 19. julija 2012 obvestila Poljsko, da ima na voljo vse informacije, potrebne za presojo zahtevka. (3) V skladu s točko (14) člena 287 Direktive 2006/112/ES lahko Poljska oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa. (4) Z Odločbo Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost[4], je Poljska dobila pooblastilo, da do 31. decembra 2012 kot ukrep odstopanja davčne zavezance, katerih letni promet ne presega protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa, oprosti plačila DDV. Ker je ta višji prag privedel do zmanjšanih obveznosti DDV za najmanjša podjetja, medtem ko se ta v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Poljski dovoliti, da ukrep uporablja za nadaljnje omejeno obdobje. (5) Komisija je v svoj predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost[5], z dne 29. oktobra 2004, vključila določbe, ki državam članicam omogočajo, da določijo prag letnega prometa za oprostitev DDV v vrednosti do 100 000 EUR ali protivrednosti v nacionalni valuti, pri čemer se lahko ta znesek vsako leto posodobi. Zahteva za podaljšanje, ki jo je predložila Poljska, je skladna z navedenim predlogom. (6) Na podlagi informacij, ki jih je predložila Poljska, je ukrep privedel do ocenjenega zmanjšanja skupnega zneska proračunskih prihodkov iz DDV za približno 0,14 %. (7) To odstopanje ne vpliva na lastna sredstva Unije, pridobljena iz DDV. (8) Odločbo 2009/790/ES bi bilo zato treba ustrezno spremeniti – SPREJEL NASLEDNJI SKLEP: Člen 1 V členu 2 Odločbe 2009/790/ES se datum „31. decembra 2012“ nadomesti z datumom „31. decembra 2015“. Člen 2 Ta sklep je naslovljen na Republiko Poljsko. V Bruslju, Za Svet Predsednik [1] UL L 347, 11.12.2006, str. 1. [2] UL L 283, 30.10.2009, str. 53. [3] UL L 347, 11.12.2006, str. 1. [4] UL L 283, 30.10.2009, str. 53. [5] COM(2004) 728 final.